**דברי תורה ליום הכיפורים**

**אנו נמצאים ביום הקדוש , יום הכיפורים, וצריכים לדעת שעבירות שבין אדם למקום (ה') יום הכיפורים מכפר, אך עבירות שבין אדם לחברו אין יום הכיפורים מכפר עד שירצה את חברו כלומר יפייס את חברו וירצה אותו בדברים. ואיך האדם יכול לבקש סליחה ממלך מלכי המלכים הקדוש ברוך הוא, על החטאים שעשה, אם לחברו הוא לא מוכן לסלוח? על כן צריך האדם לפני שעומד מול ה' בתפילה לבקש סליחה מכל אדם שפגע בו במהלך השנה. ואם האדם גנב מחברו כסף, הרוויח במרמה דבר על חשבונו, צריך לבקש סליחה ולהחזיר את הגזלה, ואפילו אם האדם לא יודע שגזלת אותו או שהרווחת על חשבונו צריך לבקש סליחה כי בשמיים מקפידים על זה. וקל וחומר אם האדם יודע על זה ומצטער בליבו על שגזלת אותו, כי צערו צער חמור ומהמשמיים יתבעו את עלבונו של האיש. על כן כל אחד יבקש מחילה מהאדם שפגע בו, ויגיד גם לפני התפילה שהוא מוחל וסולח לכל יהודי. ואומר רבא בגמרא במסכת ראש השנה דף יז' "כל המעביר על מידותיו מעבירין לו על כל פשעיו". ופירש רש"י – כל המעביר על מידותיו כלומר שאינו מדקדק למדוד מידה למצערים אותו ומניח מידותיו והולך לו... מעבירין לו על כל פשעיו, אין מידת הדין מדקדקת אחריו אלא מנחתן והולכת. ומסביר הרב מתניה גבאי שאיך יכול האדם להגיע למצב שהוא מסוגל להעביר על מידותיו? רק בעזרת מידת הענווה. אדם שיש לו ענווה, הוא לא יגיע כלל לידי כעס או עצבות, ובעזרת הענווה יהיה קל לו להעביר על מידותיו. כי רק אדם שחושב שמגיע לו כבוד ופוגעים בו, אז בגלל הגאווה שלו הוא יחזיר ולא יסכים לשתוק, אך אם האדם בעל ענווה ויודע שמאת ה' הדבר (כמו דוד המלך, שאמר על שמעי בן גרא "ה' אמר לו קלל" ) כך בעצם קל להעביר על מידותיו בדיוק כמו דוד המלך הקדוש. תראו עד כמה עצום השכר של המעביר על מידותיו, ועל זה מידה כנגד מידה, מידת הדין לא מדקדקת איתו ! זה דבר מבהיל ועצום... ומספרים שם על רב פפא שבא לבקר את רב הונא כשהיה חולה. ושראה רב פפא את מצבו של רב הונא, אמר להם שיכינו לו תכריכים. לבסוף נרפא רב הונא למרות שרב פפא כבר אמר שהוא הולך למות. ואמר שאכן נגזרה עליו מיתה, אלא שהקב"ה אמר "שמכיון שאינו עומד על מידותיו אלא מעביר על מידותיו, אל תדקדקו אחריו". והינה לנו ההוכחה, שלמרות שנגזרה עליו מיתה והיה כבר במצב של גסיסה, הועילה לו מידה זו להצילו מן הדין ולהשיבו לתחיה. וזה שכרו של אדם שמעביר על מידותיו. ודבר נפלא ששמים לב אליו, השטן (היצר הרע) לא נמצא ביום הכיפורים, ולכן אומרים גם בקול רם "ברוך שם כבוד מלכותו לעולם ועד" ולא כמו בכל שאר השנה שאומרים זאת בלחש. ורמז לדבר: "השטן" גימטריה 364. ובשנה יש 365 ימים. יום אחד השטן לא נמצא וזה יוצא לנו 364 כמניין "השטן".**

**"באין מליץ יושר" – כאשר האדם עושה עצמו "אין" כלומר הוא מתנהג בענווה, זה מליץ יושר עליו למעלה. כי אדם שהוא בעל ענווה ה' שמח בו. ולהיפך חס ושלום, אדם שמתגאה ה' לא יכול להיות איתו כפי שמסבירה הגמרא בסוטה דף ה'. לכן נשתדל כולנו לקבל על עצמנו את מידת הענווה שהיא מידה טובה שמולידה אחריה מידות טובות כמו אושר, שמחה ואמונה בה'.**

**סיפור מרגש לכבוד יום הכיפורים**

**וכמו בכל יום כיפור, אני מרשה לעצמי לחזור על המעשה היפה והמרגש הזה בדפים בכדי שעוד אנשים יזכו לשמוע על הסיפור העצום הזה, וגם שאנשים שמכירים יזכרו ויתרגשו שוב מהסוף המרגש.**

**"באחת מהטיסות שלי , משך את תשומת ליבי איש שישב משמאלי. הוא היה אוכל קציצת בשר לא כשרה. על מעטפת הארוחה שלו היה מופיע שמו "מר ווינשטיין", מה שהעיד על זהותו היהודית. חיכיתי שיסיים לאכול ואז פניתי אליו: "סלח לי אדוני, אפשר לשאול אותך שאלה?” "בטח" הוא ענה. ואני שאלתי אותו: "אתה יודע שאתה יכול לבחור בארוחה כשרה בטיסה הזו?" הוא נעץ בי את מבטו וענה: "אני לא אוכל כשר". שאלתי אותו "כשרות בעיניך היא לא מצווה חשובה?" "לא" הוא השיב, "אני לא אוכל כשר, בחרתי בזה מכיוון שהקב"ה ציווה זאת, וכל דבר שהקב"ה מצווה, אני עושה בדיוק ההפך". נדהמתי לשמוע את השנאה שבקולו ועוד יותר נדהמתי כשראיתי חריטה של מספר על זרועו כשהפשיל את שרווליו. "אתה רוצה לדעת למה?" שאל אותי. הנהנתי לו בראשי, והוא המשיך.. "זה היה הבן שלי", הוא אמר, "במהלך כל זמן שהייתי במחנה הריכוז הייתה לי רק שאיפה אחת, לראות את הבן שלי "כתריאל מנחם" משתחרר מהמחנה. אמא שלו כבר מזמן הלכה לעולמה וכן האחים והאחיות שלו, אבל אני והוא שרדנו, נישארנו שנינו לבד. יום אחד, כל האסירים כונסו למסדר. במקום היו מספר דלתות סודיות לכניסה לשטח בו מבצעים תליה מרוכזת של האנשים. הייתה זו תחושת איימים, בני אחז בי בחוזקה כזו שכמעט ונעצרה זרימת הדם בעורקיי. כולנו התחלנו לרוץ בבהלה כדי לברוח מקו האש. לפתע בני נעלם לי במהלך הבלאגן שנוצר ומאז לא ראיתי אותו. כעבור זמן, סיפרו חבריי מהמחנה, שראו חייל שאחז בבני וירה בו". זה הסיפור שלי סיים כשהוא מנגב את דמעותיו. המשיך בכעס: "הקב"ה אומר להביא ילדים, אני הבאתי ונלקחו ממני כולם. אז עכשיו כל מה שהקב"ה מצווה לעשות, אני עושה בדיוק ההפך. הוא מצווה לאכול אוכל כשר - ואני אוכל טרף, הוא אומר לשמור שבת - אני נוסע ברכב והולך לעבודה, אני לא מעוניין לשמור אף אחת מהמצוות." הייתי כה נדהם לשמוע את סיפורו, לא יכולתי לומר לו מילה יותר במשך שש שעות הטיסה שנותרו. שררה דממה מוחלטת בינינו. נחתנו ביוסטון וכל אחד הלך לדרכו. חלפו כ- 4 שנים יום הכיפורים הגיע, ולתפילת היום הקדוש הצטרפתי לבית כנסת בשכונת פלורנטין. יצאתי החוצה לנשום אוויר, ועיניי הבחינו בדבר מוזר ביותר. איש זקן יושב על הספסל בשדרה ומעשן. הייתי בהלם! פתאום זיהיתי את האיש שהיה לא פחות ולא יותר "מר ווינשטיין" האיש מהמטוס. הבנתי שנתנו לי הזדמנות נוספת מהשמיים. חשבתי בליבי, שבוודאי קיימת סיבה חשובה מדוע אני נפגש איתו שוב ודווקא ביום הקדוש ביותר בשנה". ניגשתי אליו: "הנה שוב אנו נפגשים..אני בטוח שאתה יודע שיום כיפור היום. בבית הכנסת עומדים לקיים טקס "יזכור" (זיכרון שמות הנפטרים). בוא איתי ונזכיר את שם בנך האהוב שמת על קידוש ה'. זאת יכולה להיות אולי ההזדמנות היחידה שלך להזכיר את שמו. אתה לא חושב שהגיע הזמן להזכיר את נשמתו בשמיים ביום הקדוש הזה?" דמעות מילאו את עיניו. חיבקתי אותו והחזקתי את ידו, והובלתי אותו לתוך בית הכנסת לעמדת החזן. ניגשנו אליו וביקשנו יחד לעשות השכבה מיוחדת לבנו של מר ווינשטיין. החזן הסכים, ומר ווינשטיין בדמעות ובקול חלוש נשען על גב החזן ולחש באוזנו את שם בנו: "כתריאל מנחם בן יחזקאל סרגה". לפתע הפכו פניו של החזן לבנות כסיד, טיפות זיעה עלו במצחו, ועיניו כאילו יצאו מחוריהן, הוא הסתובב לאיש שעמד לצידי וזעק בקול חנוק ומלא דמעות... אבא!!!!!!!!!!!!!!!!!!!!!!!!!!!!**

**יום כיפור אצל הבעל שם טוב הקדוש**

**היה זה ליל כל נדרי. הבעל שם טוב עמד בבית מדרשו והתכונן לתפילת יום הכיפורים. על פניו ניכר כי משהו מעיק על ליבו, אך איש לא העז לשאול אותו לפשר הדברים. את תפילת כל נדרי אמרו בכוונה גדולה, ולאחריה, לפני תפילת ערבית, הכריזו על הפסקה קצרה. הבעל שם טוב עמד על מקומו שקוע בהרהורים, ולפתע השתפך על שפתיו חיוך רחב ומאושר והוא ציווה על החסידים להתפלל ערבית. במוצאי יום כיפור היה הבעל שם טוב במצב רוח מרומם והוא סיפר לתלמידיו את הסיפור הבא: "בכפר אחד התגורר חוכר יהודי. הוא היה יהודי נעים הליכות. היה לו חבר שהוא היה בעל אחוזה, אשר החכיר לו את אדמותיו, והעריכו מאוד והתיחס אליו כאל ידידו האישי. החוכר היהודי הזה נפטר ביום בהיר אחד והותיר אחריו אלמנה צעירה וילד קטן. לא עבר זמן רב עד שגם האלמנה נפטרה מרוב צער והילד הקטן והיהודי נותר יתום. בעל האחוזה, שהיה ידידו של החוכר היהודי, לקח את היתום הקטן אליו. ילדים לא היו לו והוא נקשר אל הילד היהודי הקטן, בו טיפל כאילו היה בנו היחידי. כך עברו שנים אחדות, והילד גדל בביתו של בעל האחוזה הנוצרי בעושר ומותרות ולא ידע כלל על מוצאו היהודי. פעם אחת, כאשר שיחק עם הילדים באיזור האחוזה, החלה קטטה ביניהם ואחד הילדים קרא לו "ז'יד" (יהודי), והמשיך ואמר כי הוא לא בנו של בעל האחוזה וכי הוריו היו יהודים. הילד המבוהל רץ מהר אל בעל האחוזה ושאלו לפשר הדבר. "מה איכפת לך האם זה נכון" ניסה בעל האחוזה להרגיעו ולהסיח את דעתו. "אתה הרי יודע כי אני אוהב אותך כאילו היית בני היחידי ואני גם קבעתי אותך כיורשי היחידי. כשתגדל, כל רכושי הכסף, הזהב, השדות והכרמים יעבורו לרשותך". הילד יוסלה ביקש מבעל האחוזה שיספר לו קצת על הוריו, מי הם היו ומה היו מעשיהם. בעל האחוזה סיפר לו כי הוריו היו אנשים ישרים, תמימים וחרדים שנמנו על ידידיו הטובים. אולם הוא הוסיף שהם היו עניים מרודים ולא השאירו לו דבר מלבד איזה ספר ישן ושקית ישנה. יוסלה ביקש לראות את הדברים שהוריו השאירו לו, ובעל האחוזה הראה לו טלית וספר עבה שהיה מחזור של הימים הנוראים. יוסלה פתח את המחזור אולם הוא לא ידע לקרוא בו מילה אחת. הוא גם לא ידע למה משמשת הטלית. למרות זאת הוא ביקש מבעל האחוזה שיתן לו את הדברים הללו והוא שמר עליהם, הוא ראה בהם כזיכרון אחרון מהוריו האמיתיים. הם היו בעיניו כמשהו קדוש שיש לנהוג בו כבוד. עברו ימים אחדים ויוסלה יצא לטייל בכפר. תוך כדי טיול הוא ראה יהודים האורזים את חפציהם ומתכוננים לנסיעה. "האם אתם נוסעים ליריד?" שאל יוסלה. "לא" השיבו היהודים, "אין אנו נוסעים הפעם ליריד. אנו נוסעים לראש השנה לעיר הסמוכה, כדי שנוכל להתפלל יחד עם כל היהודים"."מה זה ראש השנה?" שאל הילד, והיהודים סיפרו לו כי ראש השנה הוא יום הדין, בו מבקשים היהודים מה' שיתן להם שנה טובה ומתוקה בגשמיות וברוחניות. היהודים הסתכלו על יוסלה בעיניים עצובות ויוסלה הרגיש כי היהודים מרחמים עליו, אולם הם פחדו מבעל האחוזה ועל כן לא יכלו לומר לו יותר. בלב בלתי שקט חזר הילד לאחוזה, הוא לא מצא לעצמו מנוחה, משהו חבוי ונסתר משך אותו אל היהודים. בלילה ההוא חלם חלום בו ראה את אביו המנוח שאמר לו: "יוסלה בני, אתה יהודי! לך לבית הכנסת להתפלל יחד עם כל היהודים, ובורא עולם יאזין לתפילתך". הוא לא התייחס לחלום ולמחרת בלילה הוא שוב חלם, והפעם היתה זו אימו. היא אמרה לו: "בני יקירי, אתה יהודי! מקומך בין אחיך היהודים ולא בביתו של בעל האחוזה. היום ראש השנה. לך אל אחיך היהודים, עדיין לא מאוחר". למחרת היום היה יוסלה עצוב ומדוכא ולא מצא לעצמו מנוחה. למזלו נסע בעל האחוזה לציד, כך שיכול היה להרהר על החלומות המוזרים לבדו. משהו משך אותו אל אחיו היהודים. בהחלטה נחושה הוא לקח את הטלית ואת הספר שקיבל בירושה מאביו ויצא לדרך. ימים אחדים הוא נדד בדרכים עד שהגיע לעיר גדולה, שאל איפה בית הכנסת היהודי ונכנס לשם. עייף, שבור ורצוץ הוא הגיע לשם לפנות ערב. היהודים בבית הכנסת עמדו עטופים לבן והתפללו בכוונה ובדבקות. היה זה ליל יום כיפור והמתפללים אמרו "כל נדרי". הנער היהודי האזין לתפילותיו של אחיו והן נגעו לליבו. גם ליבו הצעיר רצה להשתפך בתפילה מתוקה לפני רבונו של עולם, אך הוא לא ידע כיצד מתפללים. "כאב הלב של הנער היהודי התועה קרע שחקים". אמר הבעל שם טוב לתלמידיו. המשיך הבעל שם טוב את סיפורו, "גם לי היה צער על גורלו של הנער היהודי וחששתי שמא יברח הנער מבית המדרש וייאבד, ולכן היתה על פניי דאגה בערב יום הכיפורים. אולם לפתע, פתח הנער הקטן את המחזור אשר קיבל מהוריו, ואמר: "ריבונו של עולם ! אינני יודע מה להתפלל וכיצד להתפלל, מה לומר ומה לבקש. והוסיף הנער בבכי "הינה לך, רבונו של עולם, כל המחזור כולו ויהי רצון מלפניך כאילו התפללתי את כל התפילות"! באומרו זאת הכניס יוסלה את פניו במחזור הפתוח ודמעות מרות פרצו מעיניו." דמעות עמדו בעיני התלמידים כשסיים הבעל שם טוב את סיפורו... מסיפור זה אנו רואים מהי כוחה של התפילה, מהי כוחה של הדמעה. ביום הכיפורים הקדוש הזה ננסה להתכוון למילים שאנו מוציאים מהפה, ושפינו ולבבנו יהיו שווים. ובורא עולם יודע הנסתרות ויודע כוונת הלב ישמע תפילתנו ברצון.**

**אנו אומרים בתפילה "על חטא שחטאנו לפניך ביצר הרע" ונשאלת השאלה, הרי היה צריך לבוא ולומר על חטא שחטאנו לפניך בגלל היצר הרע, ולא ביצר הרע. והינה אפשר לבוא ולפרש זאת כך על פי פירוש של הרב הקדוש יאשיהו יוסף פינטו הצדיק, שכביכול הרבה פעמים האדם מפספס איזה מצווה, איזה שיעור תורה, והוא מנחם את עצמו, "יצר הרע" הזה חזק לא נתן לי ללכת. וכביכול הוא משתמש במושג "יצר הרע" כל הזמן וכך מנקה את מצפונו.. וזה על חטא שחטאנו לפניך ב"יצר הרע" כלומר שהשתמשנו במושג "יצר הרע" כדי להרגיש יותר נוח עם עצמנו.**

**יש חידוש על השבת הקדושה. שאנשים חושבים שכיפור זה הדבר הכי חשוב שיש יותר משבת קודש, וטועים הם. ועל זה יש חידוש: המקום הגבוה ביותר בגוף האדם הוא - הראש, והמצווה הגבוהה ביותר היא השבת שבת יותר חשובה מיום הכיפור ומיום טוב (חג ) , וכמו שהמלך צריך לשים כתר כך גם היהודי צריך לשים את השבת על ראשו מעל הכל כי השבת היא הכתר של כל יהודי ויהודי. ודבר נפלא ראינו באותיות אם ניקח את המילה ראש - אחרי האות ר' באה האות ש' , אחרי האות א' באה האות ב' , אחרי האות ש' באה האות ת'. כלומר קיבלנו את המילה שבת. שבת היא הראש להכל והיא מקור הברכה ! ונשתדל גם אם אנחנו לא שמרנו שבת בשנה הקודמת, בשבת הקרובה ננסה לשמור ולהמשיך ולבוא לבית כנסת ולא רק ביום הכיפורים פעם בשנה, אלא לבוא כל שבוע להתחיל מהתחלה דף חדש וחלק עם ה' יתברך..**

**בכל משהו שקורה לך בחיים תמיד תחפש מה עשית שקיבלת ככה.. הרי לא סתם מקבלים יסורים. יש כמה סיבות ליסורים, אדם שקיבל את היסורים יפשפש במעשיו, לא מצא יתלה את זה בביטול תורה. ואם זה לא בגלל ביטול תורה ולא בגלל איזה מעשה רע, אז זה יסורים של אהבה. ואיפה ההוכחה שיש יסורים של אהבה? הגמרא במסכת ברכות דף ה עמוד ב' מספרת שרבי יוחנן ניהיה חולה, נכנס אצלו רבי חנינא ואמר לו חביבים עליך היסורים ? אמר לו רבי יוחנן לא הן ולא שכרם. לקח רבי חנינא את ידו לרבי יוחנן לחץ לו את היד וריפא אותו. ונשאלת השאלה ? מה זה ככה פתאום ריפא אותו בשניה אחת? היה במצב של חולי קשה... התשובה היא מסביר הרב יאשיהו יוסף פינטו הצדיק, בגלל שאלה יסורים של אהבה כי ה' רצה לתת לרבי יוחנן עוד שכר אך ברגע שרבי יוחנן לא רצה בזה אז ה' ביטל את זה.. אך אם אלה היו יסורים של חטא או של ביטול תורה אז היסורים לא היו מתבטלים ככה. מפה למדים שאם ה' שולח לך יסורים תפשפש במעשיך לא מצאת כלום לא ביטלת תורה ולא כלום, תדע שזה יסורים של אהבה. ומסביר הרב יורם אברג'ל זצוק"ל, שכל מי שמקבל יסורים זה סימן טוב, סימן שה' חושב עליך, כי מהות היסורים היא לקרב אותך אליו יתברך, כי אדם שמקבל יסורים מרים ישר את עיניו למרומים ומדבר עם ה', ולכן זה סימן טוב שקיבלת יסורים כיוון שה' חושב עליך ואתה חשוב בעיניו, הוא רוצה אותך קרוב אליו.**

**מוצאי יום כיפור סיפור נוסף על הבעל שם טוב**

**היתה זו שעת לילה של מוצאי יום כיפור, הבעל שם טוב הקדוש ותלמידיו חזרו בדיוק מבית הכנסת כולם היו מאושרים ואפופים בקדושה אחרי היום הקדוש במחיצת הרב. לפתע קרא הבעל שם טוב לעגלון "אלכסיי" "רתום את הסוסים אנו יוצאים לדרך". אחר כך קרא הבעל שם טוב לכמה מהתלמידים לעלות לעגלה, איש לא תכנן לצאת לנסיעה בשעה כזאת, אך כשהבעל שם טוב מבקש לצאת לנסיעה כולם דרוכים ומוכנים. כך הם יצאו לדרך.. כשהסוסים עצרו, הבינו כולם שהגיעו למחוז חפצם. היה זה בכפר נידח, הבעל שם טוב הורה לעגלון למצוא את בית המרזח המקומי. כשהגיע לשער בית המרזח יצא לקראתם בעל הבית. הוא היה יהודי, שניהל בית מרזח, והגיש את שירותיו לכל גויי הסביבה וכך היה מתפרנס. מראה היהודי היה כאילו נבהל, בייחוד נחרד נוכח עיניו החודרות של הבעל שם טוב שננעצו בו. "רבי" נשבר פתאום היהודי, "רבי חטא גדול חטאתי, יודע אני מה גדול עווני, חשבתי שאיש לא ידע על כך, והנה אתה ידעת..." דמעות זלגו מעיני היהודי, ניכר שהוא היה בסערות רגשות וידע שהבעל שם טוב בא להוכיח אותו על החטא שעשה....**

**הבעל שם טוב הרגיעו וביקש ממנו שיספר מהתחלה את הסיפור שקרה לו, היהודי הרגיש צורך חזק לספר באוזני הצדיק את אשר ארע לו ביום כיפור. קבוצת התלמידים היו עדים לסיפורו המיוחד של המוזג. וכך סיפור המוזג : "מידי שנה ושנה נוהג אני לנסוע לעיר הסמוכה לקראת הימים הנוראים עשרת ימי תשובה. בכפרי לא גרים יהודים, במשך כל השנה איני מצליח להתפלל במניין לכן לפחות בחגים ובעשרת ימי תשובה אני הולך להתפלל בעיר הסמוכה, שם יש מניין. גם השנה בערב יום הכיפורים התכוננתי לעזוב את הכפר, ולצאת לעיר. הכל היה ערוך ומוכן, אני ובני ביתי, כבר עשינו את מרבית הדרך לעיר, אך לפתע נזכרתי ששכחתי לנעול את דלת המרתף. העניין לא פשוט, כי במרתף מאוכסנים כל המשקאות. ועכשיו כל הגויים עלולים להיכנס ולחסל את כל הסחורה ובנוסף בגלל שהם גויים היין לא יהיה אפשרי ליהודים שירצו לשתות. השעה אומנם היתה מאוחרת, הצום היה צריך להיכנס, אך בחישוב זריז שעשיתי, מצאתי שאני אספיק ללכת לנעול את המרתף ולחזור לעיר. אמרתי למשפחתי שתמשיך לעיר, ואני אלך לנעול את המרתף ואשוב אליהם לעיר. כאשר הגעתי לבית מרזח ראה אותי הפריץ ואמר לי "מזל שהגעת בדיוק ברגע הנכון, גרוני ייבש ואני רוצה לשתות כוסית יין". ליבי נחמץ בקירבי, לא ידעתי מה לעשות, כיצד אסרב לפריץ? וכך כוסית גררה עוד כוסית ועוד כוסית.. עד שלאט לאט החלו להגיע עוד ועוד גויים. כאילו כרוז עבר בכפר והודיע שיש שתייה חינם בבית מרזח.. לאט לאט המקום התמלא גויים שלא נתנו לי לסגור את החנות. העפתי מבט בשעון, וראיתי שהשעה מאוחרת ולא אספיק להגיע לעיר לפני שיכנס היום הקדוש. אך מה אעשה? אין בידי לא סידור ולא מחזור ליום הכיפורים והתפילות לא היו שגורות בפי.... מעולם לא יצא לי לעשות את יום הכיפורים לבד. כשהסתלקו כל הגויים, סגרתי את בית המרזח וצנחתי על הכיסא שעמד בדרכי. חשתי עלוב ומר נפש, אומלל. ליבי התמלא באין ספור חרטות על שבגלל החשש לרכושי הפסדתי את יום הכיפורים בבית הכנסת עם תפילה במניין. "היה עליי להפקיר את כל רכושי למען נשמתי המסכנה והאומללה," פרץ בבכי היהודי.. "ומה עשית אז?" שאל הבעל שם טוב את היהודי. "לאחר שעה של מחשבות וחרטה ודמעות, הרגשתי עוצמה רוחנית והרגשה עילאית, דחף לקום, עמדתי על הרגליים, כעבד לפני אדונו, ופתאום ברגשות עזים, פרצו מליבי המילים "ריבונו של עולם, אתה אבא רחום. יודע אתה מחשבות לבב אנוש ויודע אתה היטב כמה רציתי להיות עתה בבית הכנסת בחברת אחיי היהודים, איני יודע להתפלל אין לי מחזור תפילה, קבל נא את תפילתי היחידה שאוכל לתת לך עכשיו. גם אני רוצה לשפוך את ליבי ונפשי לפניך, ולבקש ממך שנה טובה". הדבר היחיד שידע המוזג בעל פה היו... אותיות האלף בית, הוא החל לקרוא את האותיות זו אחר זו, כשמעיניו זולגות דמעות, זו היתה התפילה היחידה שידע היהודי הזה. "קבל ממני את תפילתי ה' יתברך" קרא היהודי בקול חלוש ובוכה, "ואתה ה' צרף מהאותיות האלה מילים נכונות וכוונות והענק לי שנה טובה". כך בעצם ביליתי את היום הקדוש הזה, בהתייסרות וכאב לב. סיים היהודי את הסיפור... במשך כל הסיפור לא העז המוזג להרים את עיניו כי פחד מעיני הבעל שם טוב, וכשסיים היהודי לספר, נשא אותן לאט לאט למעלה, מבוייש, עד שפגשו עיניו את עיניו הטהורות של הבעל שם טוב. ניכר היה על היהודי שהוא חווה כרגע את מה שחווה באותו עת ביום הכיפורים בביתו. כעת עיניו היו כעיניו של פושע המתחנן על נפשו ועל חטאו, הממתין לגזרת עונשו. "רבי אני מנחש שבאת אליי להוכיחני על חטאי" אמר היהודי. "יודע אני שלא נהגתי כשורה תן לי דרך לשוב בתשובה". עיניו של הבעל שם טוב קרנו באור מיוחד. חיוך של קורת רוח נח על שפתיו. "תנוח דעתך" אמר הבעל שם טוב ליהודי בחמימות. "אינך זקוק לתיקון, זה שנים רבות שלא עלתה למרומים תפילה כה זכה וטהורה כתפילתך ביום הכיפורים הזה".**

**ונסיים, אנו תמיד אומרים בתפילה, אל תזכור לנו עוונות ראשונים, ונשאלת השאלה, מדוע דווקא עוונות ראשונים ולא אחרונים? והינה יש אנשים שעושים חטא פעם אחת ופותחים ליצר הרע פתח, הם לאט לאט, מתרגלים לעבירה, והדבר נעשה להם "כהיתר". וזה אל תזכור לנו עוונות ראשונים- העוונות שנתנו פתח ליצר הרע ונעשו לנו כהרגל. והחפץ חיים אומר שכשאדם מבקש בתפילה "סתום פיות משטיננו ומקטריגנו" אז למעלה שואלים "מה עם הפה שלו, האם הוא שומר על פיו? אם כן והאדם שומר על פיו אז מידה כנגד מידה ה' סותם את פיהם של המקטרגים, אך אם האדם לא סותם פיו בשעת התפילה אז מידה כנגד מידה, המקטרגים רשאים להמשיך ולדבר ולהזכיר לה' ביום הכיפורים על אותו אדם.. מי יתן ובורא עולם ימלא משאלות ליבכם לטובה, אתם ובני משפחתכם תחתמו בחתימה טובה ותהיה לכולנו שנה טובה שנה של גאולה שמחה והצלחה בכל מעשיכם..**

**שבת שלום ומבורכת, צום קל ומועיל, וגמר חתימה טובה**